English: Thank you, Janet. I think I discerned somewhere in there an enthusiasm for housing with care, which I certainly am really pleased to see. So, just to set your mind at rest: we obviously haven't waited five years. In response to the report that you mentioned, the ICF capital programme was started in 2018-19, and it was established to provide housing and accommodation to support models of care that enable vulnerable people to live independently or regain independence via intermediate care settings. As I said in my statement, the £182 million builds on the initial ICF capital programme. That programme had £145 million-worth of capital, which was allocated out to 198 projects right across Wales to the total value of £363 million when you factored in other funding streams. They included 50 housing projects, including extra-care and supported living, 66 intermediate care projects like children's residential and step-up, step-down accommodation, 82 services and infrastructure projects like community hubs, feasibility studies and equipment. The beneficiaries did indeed, as she asked me to ensure, include older people, people with dementia, adults with learning disabilities or autism, children with complex needs and unpaid carers. Janet's also aware, because she mentioned it with ClwydAlyn, that I've actually opened one of these in her own constituency, so we definitely do have them in rural areas as well, and that's exactly the point. A couple of other things you said, though, Janet, I must say I have to take a little bit of exception to. So, absolutely, this is a programme for all of Wales. We have an ageing population across large parts of Wales, and part of this is in response to that. In the project I went to see this morning, which made my heart sing, to be honest, everybody there was amazing. The people living there were really happy to be there - the people going through the reablement services. One young woman in particular really did bring tears to my eyes in her enthusiasm for the difference that it made to her life. She had had problems that had really meant her life was pretty much over, as she saw it, and staff at the reablement centre had got her from that point to the point where, at the end of this month, she's actually moving back into a normal house in the community with the support that she needed to be able to take her life forward, having had it emphasised to her what she can do rather than have it emphasised to her what she can't do, which is a really important part of it. The project also allows a hub method of getting services out into people's homes in the community. I don't think that we need to corral people into a central place where they don't necessarily want to be, although for some people they will want to do that. What we want to do is enable a model that helps people have the living that they want. So, if they want to stay in their own home, or they want to go into residential, or they want to do something in the intermediate care space, we need to be able to enable that. And so, the occupational therapists I met this morning, who are an incredible bunch of people, and very enthusiastic for all of the gadgets and gizmos that they had there to help people live independently, are able bring people into the suite there, to show them how to use things and what's available, and then facilitate, through, of course, our increased disabled facilities grant, which, as you know, is no longer means tested for low and medium-sized projects, putting that equipment back out into people's houses so they can stay in their own home and not come in centrally. So, I think, Janet, we were sort of agreeing with each other, but I think there's a bit more to this model than meets the eye, which I think you would agree with once you've had a chance to look at it in more detail, and perhaps visit Tŷ Glas y Dorlan, which was fantastic.
Welsh: Diolch i chi, Janet. Rwy'n credu i mi synhwyro rhyw elfen o frwdfrydedd am dai â gofal o'ch rhan chi, ac rwy'n sicr yn falch iawn o weld hynny. Felly, dim ond i dawelu eich meddwl: yn amlwg, nid ydym ni wedi aros am bum mlynedd. Mewn ymateb i'r adroddiad yr oeddech chi'n sôn amdano, fe gychwynnwyd rhaglen gyfalaf y gronfa gofal integredig yn 2018-19, ac fe'i sefydlwyd i ddarparu tai a llety i gefnogi patrymau o ofal sy'n galluogi pobl sy'n agored i niwed i fyw yn annibynnol neu adennill eu hannibyniaeth drwy gyfrwng lleoliadau gofal canolraddol. Fel dywedais i yn fy natganiad, mae'r £182 miliwn yn adeiladu ar raglen gyfalaf gychwynnol y gronfa gofal integredig. Roedd gan y rhaglen honno werth £145 miliwn o gyfalaf, a ddyrannwyd i 198 o brosiectau ledled Cymru hyd at gyfanswm gwerth £363 miliwn wrth i chi ystyried ffrydiau ariannu eraill. Roedden nhw'n cynnwys 50 o brosiectau tai, gan gynnwys gofal ychwanegol a byw â chymorth, 66 o brosiectau gofal canolraddol fel llety preswyl i blant a llety cam-i-fyny, cam-i-lawr, 82 o wasanaethau a phrosiectau seilwaith fel canolfannau cymunedol, astudiaethau dichonoldeb ac offer. Roedd y rhai a oedd yn manteisio, fel roedd hi'n gofyn i mi gadarnhau, yn wir yn cynnwys pobl hŷn, pobl â dementia, oedolion ag anableddau dysgu neu awtistiaeth, plant ag anghenion cymhleth a gofalwyr di-dâl. Mae Janet hefyd yn ymwybodol, oherwydd fe soniodd hi am hyn gyda ClwydAlyn, fy mod, mewn gwirionedd, wedi agor un o'r rhain yn ei hetholaeth hi, felly mae'r rhain yn bendant i'w cael mewn ardaloedd gwledig hefyd, a dyna'r union bwynt. Un neu ddau o bethau eraill y gwnaethoch chi eu dweud, serch hynny, Janet, mae'n rhaid i mi ddweud y bydd yn rhaid i mi eu gwrthod. Felly, yn sicr, mae hon yn rhaglen ar gyfer Cymru gyfan. Mae gennym boblogaeth sy'n heneiddio mewn rhannau helaeth o Gymru, ac mae rhan o hyn yn ymateb i hynny. Yn y prosiect a ymwelais ag ef y bore yma, a wnaeth i'm calon lamu, a bod yn onest, roedd pawb yno'n anhygoel. Roedd y bobl a oedd yn byw yno'n hapus iawn i fod yno - y bobl a oedd yn mynd drwy'r gwasanaethau ailalluogi. Tynnodd un fenyw ifanc yn arbennig ddagrau i fy llygaid oherwydd ei brwdfrydedd o ran y gwahaniaeth a wnaeth hyn i'w bywyd hi. Roedd hi wedi cael problemau a oedd wedi golygu bod ei bywyd ar ben i raddau helaeth, fel roedd hi'n ei gweld hi, ac roedd staff yn y ganolfan ailalluogi wedi gallu ei chodi hi o'r cyflwr hwnnw i hyd at fod yn gallu, ar ddiwedd y mis hwn, symud yn ôl i dŷ arferol yn y gymuned gyda'r gefnogaeth yr oedd ei hangen arni hi i allu symud ei bywyd yn ei flaen, wedi pwysleisio wrthi yr hyn yr oedd hi'n gallu ei wneud yn hytrach na phwysleisio'r hyn nad oedd hi'n gallu ei wneud, sy'n rhan bwysig iawn o'r darlun. Mae'r prosiect hefyd yn caniatáu dull gweithredu o gael gwasanaethau allan i gartrefi pobl yn y gymuned. Nid wyf i'n credu bod angen i ni gorlannu pobl i le canolog lle nad ydyn nhw o reidrwydd yn dymuno bod, er y bydd hynny'n briodol i rai pobl. Yr hyn yr ydym ni'n awyddus i'w wneud yw galluogi model sy'n helpu pobl i gael y bywyd sy'n ddymunol iddyn nhw. Felly, os ydyn nhw'n dymuno aros yn eu cartrefi eu hunain, neu os ydyn nhw'n awyddus i fynd i ofal preswyl, neu os ydyn nhw'n dymuno gwneud rhywbeth yn y gofod gofal canolraddol, mae angen i ni allu gwneud hynny'n bosibl. Ac felly, mae'r therapyddion galwedigaethol y gwnes i gyfarfod â nhw fore heddiw, sy'n griw anhygoel o bobl, ac yn frwdfrydig iawn dros yr holl declynnau ac offer a oedd ganddyn nhw yn y fan honno i helpu pobl i fyw bywyd annibynnol, yn gallu dod â phobl i'r ystafell yno, i ddangos iddyn nhw sut i ddefnyddio'r offer a'r pethau eraill sydd ar gael, ac yna hwyluso, drwy, wrth gwrs, ein grant cyfleusterau i'r anabl cynyddol, nad yw, fel y gwyddoch chi, yn dibynnu mwyach ar brawf modd ar gyfer prosiectau isel a chanolig eu maint, gan gynnig yr offer hwnnw'n ei ôl allan i dai pobl fel y gallan nhw aros yn eu cartrefi eu hunain a pheidio â dod i mewn yn ganolog. Felly, rwy'n credu, Janet, ein bod ni'n cytuno â'n gilydd i ryw raddau, ond rwyf i o'r farn fod yna ychydig mwy i'r model hwn na'r hyn sy'n amlwg, ac rwy'n credu y byddech chi'n cytuno â hynny pan fyddwch chi wedi cael cyfle i edrych arno gyda rhagor o fanylder, a mynd i ymweld, efallai, â Thŷ Glas y Dorlan, a oedd yn wych.